**ՀԻՄՆԱՎՈՐՈՒՄ**

**ՊՐՈԲԱՑԻԱՅԻ ԾԱՌԱՅՈՒԹՅԱՆ ԿՈՂՄԻՑ ԳՈՐԾԱԴՐՎՈՂ ՀԱՏՈՒԿ ՄԻՋՈՑՆԵՐԻ ՑԱՆԿԸ ՍԱՀՄԱՆԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

**Ընթացիկ իրավիճակը և իրավական ակտի ընդունման անհրաժեշտությունը.**

Ազգային ժողովի կողմից 2023 թվականի դեկտեմբերի 22-ին ընդունվել է **«Պրոբացիայի ծառայության** մասին» օրենքը (այսուհետ՝ Օրենք), որի համաձայն Պրոբացիայի ծառայությունը նախատեսվել է որպես պետական ծառայության առանձին տեսակ: Օրենքի 51-րդ հոդվածի 1-ին մասով նախատեսվել է, որ «Պրոբացիայի ծառայողն իրավունք ունի գործադրելու ֆիզիկական ուժ և հատուկ միջոցներ ծառայողական պարտականությունների կատարման կապակցությամբ իրեն ցույց տրված դիմադրությունը կամ իր վրա կատարված հարձակումը կանխելու դեպքում», իսկ 3-րդ մասով սահմանվել է, որ Պրոբացիայի ծառայողների կողմից գործադրվող հատուկ միջոցների ցանկը սահմանում է Կառավարությունը:

**Առաջարկվող կարգավորման բնույթը.**

Առաջարկվում է ընդունել «Պրոբացիայի ծառայության կողմից գործադրվող հատուկ միջոցների ցանկը սահմանելու մասին» Հայաստանի Հանրապետության կառավարության որոշման նախագիծը և սահմանել հատուկ միջոցների ցանկը:

Մասնավորապես, նախագծով առաջարկվում է պրոբացիայի ծառայողի ծառայողական պարտականությունների կատարման կապակցությամբ իրեն ցույց տրված դիմադրությունը կամ իր վրա կատարված հարձակումը կանխելու նպատակով իր մոտ ունենալ և Օրենով սահմանված դեպքերում և կարգով գործադրել ձեռնաշղթա, ռետինե մահակ և էլեկտրահարող սարք հատուկ միջոցները։

**Ակնկալվող արդյունքը.**

Նախագծի ընդունման արդյունքում Պրոբացիայի ծառայությունը հնարավորություն կունենան ձեռք բերել և պրոբացիայի ծառայողներին հատկացնել հատուկ միջոցներ։

**Նախագծի մշակման գործընթացում ներգրավված ինստիտուտները, անձինք**

Նախագիծը մշակվել է Արդարադատության նախարարության կողմից:

**Նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Ձեռնաշղթա, ռետինե մահակ և էլեկտրահարող սարք հատուկ միջոցները ձեռք բերելու համար պետական բյուջեից անհրաժեշ կլինի հատկացնել երկու միլիոն ՀՀ դրամ։ Նախատեսվում է ձեռք բերել 50 հատ ձեռնաշղթա, 50 հատ ռետինե մահակ, 60 հատ էլեկտրահարող սարք: Ձեռնաշղթայի միավոր արժեքը կազմում է 12,000 ՀՀ դրամ, ռետինե մահակինը՝ 10,000 ՀՀ դրամ, էլեկտրահարող սարքինը՝ 15,000 ՀՀ դրամ: Ընդհանուր ծախսը կազմելու է 2,000,000 ՀՀ դրամ:

**Կապը ռազմավարական փաստաթղթերի հետ.**

Նախագծի ընդունումը կապված չէ ռազմավարական փաստաթղթերի հետ: